เมืองไทยฯรับมือเสรีอาเซียน
ยอด2เดือนแรกวิ่งฉิวโต30%ขายยูนิเวอร์แซลไลฟ์ตัวใหม่
12 มี.ค. 2555

ยอด2เดือนแรกวิ่งฉิวโต30%ขายยูนิเวอร์แซลไลฟ์ตัวใหม่
เมืองไทยประกันชีวิตคึก 2 เดือนแรกโต 30% คลอดยูนิเวอร์แซลไลฟ์ตัวใหม่ รองรับประชาคมอาเซียน
นายสาระ ล่ำซำ กรรมการผู้จัดการและประธานเจ้าหน้าที่บริหาร บริษัท เมืองไทยประกันชีวิต เปิดเผยว่า ในช่วงเดือน ม.ค.-ก.พ.ที่ผ่านมา บริษัทมียอดเบี้ยรับรวมเติบโต 30% และเบี้ยรับปีแรกเติบโตถึง 60% เป็นผลมาจากการมีช่องทางขายและผลิตภัณฑ์ที่หลากหลาย สามารถตอบสนองความต้องการของลูกค้าได้ โดยช่องทางธนาคารหรือแบงก์แอสชัวรันส์เติบโตมากสุด 40% ช่องทางขายตรงเติบโต 30% และช่องทางช่องทางตัวแทนเติบโต 20% 
อย่างไรก็ตาม โดยภาพรวมแล้วบริษัทยังตั้งเป้าเติบในปีนี้อยู่ที่ 20% เหมือนเดิม ซึ่งจะมีแบบประกันใหม่ที่ออกมาเจาะกลุ่มลูกค้าอย่างต่อเนื่อง โดยเฉพาะลูกค้าที่ต้องการทางเลือกด้านการลงทุนใหม่ นอกจากเหนือจากเรื่องการออมเงินหรือมองเรื่องอัตราดอกเบี้ยเพียงอย่างเดียว
ทั้งนี้ ล่าสุดบริษัทได้ออกแบบประกันชีวิตควบคู่การลงทุนตัวใหม่ “เมืองไทย ยูนิเวอร์แซลไลฟ์ 1” เป็นแบบประกันที่ลูกค้าสามารถวางแผนหรือปรับเปลี่ยนการออมเงินได้ตามความต้องการของตัวเอง ไม่ว่าจะเป็นการออมทรัพย์เพื่อครอบครัว วางแผนการศึกษาบุตรและวางแผนหลังเกษียณอายุ มีเบี้ยขั้นต่ำเดือนละ 2,000 บาท 
“ในต่างประเทศจะมีความคุ้นเคยแบบยูนิเวอร์แซลไลฟ์มากกว่าไทย แต่เรามองว่าในอนาคต เมื่อเปิดประชาคมอาเซียนปี 2558 เราต้องมีความพร้อมด้านแบบประกันที่สามารถตอบโจทย์ของประคมอาเซียนได้ ต้องมีความพร้อมทั้งเชิงรุกและรับ ซึ่งตอนนี้ระบบภายในเราพร้อมแล้ว ทำให้ลูกค้าปรับรูปแบบประกันได้ตามความต้องการ” นายสาระ กล่าว
นายสาระ กล่าวว่า แบบประกันใหม่นี้จะมีความยืดหยุ่นสูง และมีสภาพคล่อง ลูกค้าสามารถกำหนดเบี้ยและเงินเอาประกันได้ด้วยตัวเอง ที่สำคัญยังออมเงินเพิ่มเติมกี่ครั้ง เมื่อไรก็ได้ตลอดสัญญา และหากมีความจำเป็นยังถอนเงินออกจากกรมธรรม์มาได้บางส่วน โดยไม่เสียดอกเบี้ย มีการรับรองผลตอบแทนขั้นต่ำที่ 2% ต่อปี 
อย่างไรก็ตาม เพื่อเป็นการ บริหารความเสี่ยงให้สอดคล้องกับแบบประกันดังกล่าว จึงเน้นการลงทุนในพันธบัตรรัฐบาล 65% และหุ้นกู้ที่มีอันดับเครดิตที่ A- ขึ้นไป 30% แม้กฎหมายจะกำหนดอันดับเครดิตขั้นต่ำที่ BBB ก็ตาม และเงินสดอีก 5% ซึ่งในปีที่ผ่านมาผลตอบแทนของแบบยูนิเวอร์แซลไลฟ์ตัวเก่าก็อยู่ที่ประมาณ 5-8% โดยในปีนี้ตั้งเป้ายอดขายแบบประกันใหม่ไว้ที่ 1,000 ล้านบาท มีตัวแทนที่ได้รับอนุญาตให้ขายได้ 1,600 คน